Foto’s: Krygswet in Thailand “nie staatsgreep”; media verbied | Maroela Media
Die weermag in Thailand het Dinsdag ŉ krygswet afgekondig ná maande lange gewelddadige anti-regeringbetogings. Gewapende soldate is in Bangkok ontplooi en pas sensuur toe op die media.
Die weermag hou vol dit is nie ŉ staatsgreep nie.
Gewapende soldate en militêre voertuie is in die hartjie van die hoofstad se winkel- en hoteldistrik te sien. Soldate is ook by televisiestasies ontplooi en uitsaaidienste is opgeskort.
Die afdanking van eerste minister Yingluck Shinawatra vroeër vandeesmaand tydens ŉ omstrede hofuitspraak, het spanning in die koninkryk laat opvlam. “Rooi hemp”-ondersteuners van Yingluck en haar broer Thaksin Shinawatra, het gewaarsku dat ŉ burgeroorlog kan uitbreek indien ŉ leier, wat nie verkies is nie, aangestel word.
Daar is al vir meer as 10 jaar lank spanning in Thailand tussen die koninklike establishment, wat deur gedeeltes van die leër, regstelsel en Bangkok-elite ondersteun word, en die miljardêr Thaksin-gesin wat tradisioneel sterk deur die arm en plattelandse kiesers in die noorde ondersteun is. Thaksin, wat in die buiteland woon om tronkstraf vir korrupsie vry te spring, het op Twitter gesê die krygswet was “te wagte”, maar moenie die demokrasie “vernietig” nie.
Thailand is al sedert Desember sonder ŉ volle regering en regeringspandering is onderbreek, beleggers is afgeskrik en buitelandse toeriste is ontmoedig om die land te besoek.
Amerika het gemaan dat die krygswet slegs tydelik moet wees en versoek alle partye om “demokratiese beginsels te respekteer”.
Die weermag het op die televisie ŉ aankondiging gemaak dat die krygswet ingestel is om “vrede en orde te herstel vir mense van alle kante”. “Dit is nie ŉ staatsgreep nie,” het die aankondiging gesê. “Die publiek hoef nie paniekerig te wees nie, maar kan normaal met hul lewens voortgaan.”
Die krygswet behels die volgende:
– betogers in Bangkok mag nie buite hul betogingsperseel optogte hou nie;
– tien polities-geaffilieerde satelliet- en kabeltelevisiestasies, insluitend dié wat deur pro- en anti-regeringsbewegings finansier word, mag nie meer uitsaai tot verdere kennisgewing nie;
– televisie- en radiostasies moet gereelde programme onderbreek vir weermaguitsendings;
– enige uitsending of publikasie wat “onrus kan aanhits” word verbied; en
– die polisie moet versterkings aan die weermag oorhandig indien versoek.
Soldate het gewoonlik ook die reg onder ŉ krygswet om enige privaateiendom te betree en te deursoek en beslag te lê op enigiets om die vrede te bewaar.
Intussen het inwoners in Bangkok nie gehuiwer om foto’s van hulself saam met die soldate te neem nie. Die soldate het goedhartig ingewillig.
Selfie-foto Foto: AP Photo/Kiko Rosario (SAPA)